מערכת החינוך נפרדת ממוסד: על פי מדיניות חדשה של משרד החינוך, שיעורי הבית במתכונתם המקובלת יבוטלו. ההחלטה אם לתת שיעורי בית או לא תינתן לבתי הספר, אך בתי ספר שיחליטו להמשיך לנקוט בשיטה יונחו לצמצם משמעותית את השיעורים. בנוסף, החל משנת הלימודים הקרובה, שתחל בעוד חודש, על בתי הספר היסודיים ייאסר להעניש תלמידים שלא יכינו שיעורי בית.

משרד החינוך מודה לראשונה כי לא הוכח ששיעורי בית מקדמים הישגים לימודיים, ולא הוכח שהם משפרים באופן מובהק הרגלי למידה ומוטיבציה ללמידה.

לפני כשנה וחצי נחשף ב"ידיעות אחרונות" שבמשרד החינוך שוקלים לבצע מהפכה בתחום, ואחרי דיונים ממושכים בנושא, שכללו סקירה מקיפה של מחקרים שנערכו בארץ ובעולם, הוחלט לממש את המדיניות החדשה.

קראו עוד: "ההורים עושים את השיעורים" | תמר טרבלסי חדד

"שיעורי הבית עוזרים לי" | תמר טרבלסי חדד

שיעורי הבית עלו לשולחן הדיונים לאחר שנשמעה ביקורת על כך שהם הפכו למעמסה לא סבירה. הטענות נשמעו לא רק מצד התלמידים, אלא גם מצד מורים והורים. הטענה המרכזית היתה כי שיעורי הבית הפכו בפועל לשיעורי בית להורים, שהיו אלה שלקחו על עצמם את המטלות בגלל העומס הרב שקיים גם כך על התלמידים. הילדים, כך נטען, מסיימים יום לימודים מתיש ואז צריכים לשבת שוב עם הספרים והמחברות במקום לפנות זמן למנוחה, חוגים וחברים. בנוסף, שיעורי הבית הציפו עימותים רבים בין התלמידים להוריהם סביב הסוגייה. במשרד החינוך הגיעו למסקנה שהשיעורים פשוט אינם מצדיקים את המתח ואת הסכסוכים האלה.

מורים רבים הודו, כי הם נוהגים לתת לתלמידים שיעורי בית משום שלא הספיקו ללמד בכיתה וכדי שיוכלו להתקדם בשיעור הבא. ישנם מקרים בהם מורים נותנים שיעורי בית כעונש לתלמידיהם, דבר שרק הגביר את ההתנגדות.

בעקבות החשיבה המחודשת על שיעורי הבית, הוחלט על מדיניות שאינה מעודדת שיעורי בית. במידה ובית ספר מסוים יחליט כן לתת שיעורים, משרד החינוך החליט להגביל את המטלה לעשר דקות של קריאה או משחק בכיתות הנמוכות וחצי שעה ביום בכיתות הגבוהות, וכאמור אוסר על כל בתי הספר להעניש או להפחית ציון לתלמיד במקרה של אי הכנת שיעורים.

בנוסף, נקבע כי אין לתת שיעורי בית כהשלמת חומר אותו לא הספיקו ללמוד בכיתה, אין לתת שיעורי בית ללא משוב, ובמידה וכן נותנים מטלה לשעות אחר הצהריים עליה להיות מותאמת לגיל הילד כדי למנוע את המצב הנפוץ בו ההורים הם אלה שבסופו של דבר מכינים אותם.

המדיניות החדשה מקבלת ביטוי גם בהנחיות חדשות שקיבלו הצהרונים, לפיה להכנת שיעורי הבית לא יוקדשו יותר מעשר דקות בכל יום, ולא מרבית הזמן בצהרון כפי שהיה נהוג עד כה. הזמן יוקדש מעתה לפעילות חינוכית אחרת.

אז מה יבוא במקום שיעורי הבית? במסגרת המדיניות החדשה ממליץ האגף לחינוך קדם יסודי במשרד החינוך לבתי הספר לעודד את תלמידיהם לקרוא בבית ספרי קריאה במשך לפחות עשר דקות מדי יום. אפשרות אחרת היא לבצע פעילות חווייתית אחרת במקום שיעורי הבית העמוסים המתבססים על חומר הלימוד בכיתה כגון משחק חווייתי בחשבון, צילום מודרך בסביבת הבית, משחקי מילים או ניסויים מדעיים עם ההורים.

"במתן שיעורי הבית אין כוונה להעמיס על התלמיד או על הוריו, למלא את זמן הפנאי שלו או ללמוד בבית חומר שאמור להילמד בכיתה", מסבירה מנהלת האגף לחינוך יסודי במשרד החינוך, אתי סאסי. לדבריה, במסגרת האוטונומיה הבית ספרית מנהלים יוכלו להחליט האם הם מעוניינים להמשיך לתת שיעורי בית לתלמידים, אך ההמלצה המקצועית של משרד החינוך היא ברורה: להימנע.

"לא הוכח במחקרים ששיעורי בית מעלים הישגים לימודיים או תומכים בדרך כלשהי", מוסיפה סאסי, "אם בתי הספר יחליטו לתת שיעורי בית, חשוב שיקיימו חשיבה על סוג וכמות שיעורי הבית. אין להעמיס על התלמיד או הוריו. אנחנו מעודדים קריאת ספרים וממליצים לבתי הספר לנהוג כך במקום לבחור בשיעורי בית. קריאת ספרים מאפשרת למידה תוך כדי הנאה, מעשירה את אוצר המילים של התלמידים ויוצרת קשר חיובי בין ההורים לילדים. ישנה חשיבות רבה לעושר השפה ולהבנת הנקרא. מחקרים הוכיחו שילדים הנוהגים לקרוא ספרי קריאה בגיל צעיר קוראים יותר גם בהמשך וזה מפתח חשוב ללמידה. אנחנו מצפים שבתי הספר יאמצו את ההמלצות".